Seesig-grumoord: ‘Ons is lief vir jou, Netta’ | Netwerk24
Deur Marelize Barnard 23 Augustus 2019 12:46
Volschenk se lyk is Donderdag in die Seesig-woonstelgebou in Loevenstein, Bellville, gekry onder skokkende omstandighede. Sy is vermoedelik in haar woonstel op die tiende verdieping vermoor, waarna haar lyk in stukke opgesny is.
Haar liggaamsdele is in die woonstel van ’n man op die negende verdieping gekry.
’n 24-jarige man is Donderdag weens die voorval in hegtenis geneem.
Lynette VolschenkFoto: Instagram
Volschenk se swaer, Francois le Roux, wat met haar suster, Crystal, getroud is, skryf: “Die vlam wat twee keer so hoog gebrand het, het die helfte so lank gebrand.”
Hy skryf dat die gesin ’n paar dae lank nie enige oproepe of boodskappe sal beantwoord nie omdat hulle “daarop moet fokus om ons harte heel te maak”.
In ’n boodskap aan Volschenk skryf hy: “Aan my suster. Ons is lief vir jou, Netta. Jy is vroeg weggeneem, maar ons sal jou binnekort sien.”
Intussen is ’n petisie op die webblad Change.org begin dat Volschenk se vermeende moordenaar nie borgtog moet kry nie.
“Teken asseblief die petisie . . . Die persoon wat beskuldig word van hierdie haatlike en grusame misdaad mág nie borgtog kry nie. Kom ons staan saam om aan die regering te sê genoeg is genoeg,” lui die versoek by die petisie.
Volschenk was op Velddrif op skool. In een boodskap op haar Facebook-blad skryf ’n inwoner van die dorp: “Ons Velddrif-dorp is geruk deur haar wrede dood. Xxx”
Nog ’n boodskap lui: “Ek sal altyd jou lag onthou. Jy was so ’n goeie opregte, eerlike en dierbare mens. Dit voel unreal . . . Ons gaan jou glimlag baie mis.”
’n Vorige buurvrou skryf: “Die nuus het my so geruk, kan dit nie glo nie, twee jaar terug was ons bure en saam koffie gedink. Dit is so hartseer en onwerklik, jy so baie mense se lewens aangeraak. Sterkte aan familie en vriende R.I.P.”
Volschenk se laaste inskrywing op Facebook was Woensdagoggend om 06:47. Sy het dié woorde van die kunstenaar Frida Kahlo aangehaal: “Aan die einde van die dag kan ons baie meer verduur as wat ons dink ons kan.”
Die petisie waarin daar gevra word dat borgtog vir die vermeende moordenaar geweier word. Foto: change.org
Volschenk was ’n tekenaar by die Lyners-ingenieursfirma in Tygervallei, Bellville.
Die laaste inskrywing wat Lynette Volschenk op haar Facebookblad gemaak het. Foto: Facebook
Meer oor: Lynette Volschenk | Seesig-Grumoord